SAWAD คลอดมาตรการพักเงินต้น-ดอกเบี้ย 2 เดือน ช่วยลูกค้ากระทบโควิด
SAWAD คลอดมาตรการพักเงินต้น-ดอกเบี้ย 2 เดือน ช่วยลูกค้ากระทบโควิด สินเชื่อทุกประเภท เริ่มตั้งแต่ ก.ค.-ส.ค. 64
SAWAD คลอดมาตรการพักเงินต้น-ดอกเบี้ย 2 เดือน ช่วยลูกค้ากระทบโควิด สินเชื่อทุกประเภท เริ่มตั้งแต่ ก.ค.-ส.ค. 64
27 ก.ค. 2564

นางสาวธิดา แก้วบุตตา ผู้อำนวยการฝ่ายกลยุทธ์องค์กร บริษัท ศรีสวัสดิ์ คอร์ปอเรชั่น จำกัด (มหาชน) หรือ SAWAD เปิดเผยว่า จากสถานการณ์ของการแพร่ระบาดของเชื้อโควิด-19 ที่มียอดผู้ติดเชื้อเพิ่มสูงขึ้นต่อเนื่อง และหลายภาคธุรกิจได้รับผลกระทบอย่างหนัก ทางบริษัทเข้าใจถึงความเดือดร้อนของลูกค้า ผู้ขอสินเชื่อ และพร้อมสนับสนุนนโยบายของธนาคารแห่งประเทศไทย (ธปท.) ในการให้ความช่วยเหลือลูกค้าผู้ขอสินเชื่อที่ได้รับผลกระทบ
บริษัทได้มีมาตรการการพักชำระหนี้เงินต้นและดอกเบี้ย เป็นระยะเวลา 2 เดือน เริ่มตั้งแต่ ก.ค.-ส.ค. 64 สำหรับสินเชื่อทุกประเภท ทั้งสินเชื่อบ้านและที่ดิน สินเชื่อรถยนต์ มอเตอร์ไซค์ รถบรรทุก รถเพื่อการเกษตร รวมถึงสินเชื่อเช่าซื้อรถมอเตอร์ไซค์ ได้ตั้งแต่วันนี้เป็นต้นไป ซึ่งมาตรการความช่วยเหลือดังกล่าวสำหรับลูกค้าที่ได้รับผลกระทบรุนแรง เช่น ในพื้นที่ควบคุมสูงสุดตามประกาศของรัฐ 13 จังหวัด ได้แก่ กรุงเทพฯ นนทบุรี ปทุมธานี นครปฐม อยุธยา ฉะเชิงเทรา ชลบุรี สมุทรสาคร สมุทรปราการ นราธิวาส ปัตตานี ยะลา และสงขลา
“ศรีสวัสดิ์ พร้อมให้ความช่วยเหลือเพิ่มเติม ตามมาตรการของธปท. และเจ้าหน้าที่ของศรีสวัสดิ์พร้อมให้คำแนะนำและความช่วยเหลือกับลูกค้าทุกรายของเราอย่างใกล้ชิด เพื่อลดภาระการจ่ายหนี้ และพร้อมเคียงข้างให้ลูกค้าในสภาวะวิกฤติทั้งการแพร่ระบาดของโรค และการดำเนินชีวิตในตอนนี้”นางสาวธิดา กล่าว
สำหรับลูกค้าศรีสวัสดิ์ เงินสดทันใจ สามารถแจ้งความประสงค์ได้ที่สาขาศรีสวัสดิ์ เงินสดทันใจ กว่า 5,000 สาขา  ตั้งแต่วันนี้เป็นต้นไป ติดตามรายละเอียดเพิ่มเติมได้ที่เว็บไซต์ www.sawad.co.th และทุกช่องทางการติดต่อสื่อสารของบริษัทฯ หรือโทร. 1652 ทั้งนี้ข้อกำหนดและเงื่อนไขในการอนุมัติการพักชำระหนี้ให้เป็นไปตามระเบียบบริษัท